Vaxtaákvörðun kynnt . Arnór Sighvatsson aðalhagfræðingur , Ingimundur Friðriksson og Eiríkur Guðnason seðlabankastjórar , auk Davíðs Oddssonar formanns bankastjórnar . MYNND / Vilhelm Verðbólguhjöðnun hefur gengið heldur hægar en Seðlabankinn gerði ráð fyrir , en þó ekki svo að hafi enn áhrif á ákvarðanir bankans um stýrivexti . Davíð Oddsson seðlabankastjóri kynnti í gær ákvörðun bankans um að hafa stýrivexti óbreytta í 14,25 prósentum . Að óbreyttu segir hann að vaxtalækkunarferli bankans gæti hafist í lok þessa árs . Stýrivextir hafa verið óbreyttir frá því 21. desember síðastliðinn . Í efnahagsriti bankans , Peningamálum , sem út kom í lok mars sagði bankinn að trúlega væru vextir orðnir það háir að ekki þyrfti að hækka þá frekar til að ná 2,5 prósenta verðbólgumarkmiði innan settra tímamarka . Davíð bendir engu að síður á að undirliggjandi verðbólga sé enn langt yfir markmiði bankans og kveður hann munu bregðast við versni horfur . „ En sá fyrirvari gengur í báðar áttir , “ bætir hann við og útlokar því ekki að lækkunarferli stýirvaxta gæti orðið fyrr á ferðinni verði þróunin hagfelld . Davið segir óvissu um þróunina þó fremur til aukningar en hjöðnunar verðbólgu . „ Nýleg verðþróun , áframhaldandi spenna á vinnumarkaði , mikill viðskiptahalli og sterk eftirspurn undirstrikar þessa hættu , “ segir hann .